RESOLUCIÓN do 25 de agosto de 2025, da Dirección Xeral de Urbanismo, pola que se fai pública a aprobación definitiva da modificación puntual do Plan xeral de ordenación municipal de Boiro na ordenanza 6.2 do parque empresarial de Espiñeira.
Consellería de Vivenda e Planificación de Infraestruturas — III. Outras disposicións — 04/09/2025

En cumprimento do disposto no artigo 82 da Lei 2/2016, do 10 de febreiro, do solo de Galicia, e nos artigos 144.18 e 199 do Decreto 143/2016, do 22 de setembro, polo que se aproba o seu regulamento, faise pública a aprobación definitiva da modificación puntual do Plan xeral de ordenación municipal de Boiro na ordenanza 6.2 do parque empresarial de Espiñeira, mediante a Orde da Conselleria de Vivenda e Planificación de Infraestruturas do 22 de agosto de 2025, que figura como anexo.
Unha vez inscrita a devandita modificación puntual do Plan xeral de ordenación municipal no Rexistro de Ordenación do Territorio e Planeamento Urbanístico de Galicia, a súa documentación íntegra, incluído o extracto ambiental, poderá consultarse na seguinte ligazón:
https://cmatv.xunta.gal/rexistro-de-planeamento-urbanistico-de-galicia
Así mesmo, o informe ambiental estratéxico e a demais documentación do procedemento de avaliación ambiental do referido plan poderán ser consultados na seguinte ligazón:
https://medioambiente.xunta.gal/busca-por-palabra-clave?p_p_id=aaeKeyword_WAR_aae&p_p_lifecycle=0&p_p_state=normal&p_p_mode=view&p_p_col_id=column-2&p_p_col_count=1&_aaeKeyword_WAR_aae__spage=%2Fportlet_action%2Faae%2FdetalleProxecto%3Fid%3D2010&_aaeKeyword_WAR_aae_id=2010
Santiago de Compostela, 25 de agosto de 2025
O Concello de Boiro solicita a aprobación definitiva da modificación puntual referida do Plan xeral de ordenación municipal (PXOM), en virtude do disposto no artigo 60.16, en relación co artigo 83.5 da Lei 2/2016, do 10 de febreiro, do solo de Galicia (LSG).
Unha vez analizada a documentación achegada e vista a proposta literal que eleva a Dirección Xeral de Urbanismo, resulta:
I. Antecedentes
1. O Concello de Boiro conta cun plan xeral de ordenación municipal, aprobado definitivamente polo Concello mediante o Acordo do Pleno do 20 de maio de 2003, ao abeiro da disposición transitoria terceira da Lei 9/2002, de ordenación urbanística e protección do medio rural de Galicia (LOUG).
2. O Plan parcial do polígono industrial de Espiñeira fora aprobado definitivamente polo Concello mediante o Acordo do Pleno do 20 de abril de 1998.
3. A Dirección Xeral de Ordenación do Territorio e Urbanismo (DXOTU) emitiu un informe o 18.12.2017 para os efectos do trámite de consultas previsto no artigo 60.4 da LSG.
4. A Dirección Xeral de Calidade Ambiental e Cambio Climático formulou o informe ambiental estratéxico o 24 de xaneiro de 2018 (DOG do 23 de febreiro de 2018) no cal resolve non someter a modificación ao procedemento de avaliación ambiental estratéxica ordinaria. No marco dos procesos de consultas previas informaron, ademais da DXOTU, a Dirección Xeral de Ordenación Forestal (6.11.2017), a Dirección Xeral de Patrimonio Cultural (23.11.2017), o Instituto de Estudos do Territorio (12.12.2017) e a Dirección Xeral de Pesca, Acuicultura e Innovación Tecnolóxica (27.12.2017).
5. O arquitecto municipal emitiu informes o 17.1.2020 e o 28.2.2020.
6. O secretario xeral municipal emitiu un informe xurídico o 14.7.2022.
7. O arquitecto técnico municipal emitiu un informe o 14.7.2022.
8. O Pleno do Concello de Boiro aprobou inicialmente a modificación puntual o 28.7.2022. Foi sometida a información pública durante o prazo de dous meses (
Diario Oficial de Galicia
do 14.10.2022 e
La Voz de Galicia
do 19.10.2022) e presentouse unha alegación, segundo certificación do secretario municipal.
9. Consta a emisión dos seguintes informes non autonómicos:
• Da Secretaría Xeral de Telecomunicacións, Infraestruturas Dixitais e Seguridade Dixital (Ministerio para a Transformación Dixital e da Función Pública), do 9.1.2025, favorable.
• Informes do Ministerio de Defensa do 8.4.2020 e 3.11.2022, favorables.
• Da Dirección Xeral da Costa e o Mar (Ministerio para a Transición Ecolóxica e o Reto Demográfico), do 4.2.2021 e do 13.4.2023, referidos ao artigo 117.1 da Lei de costas; e do 10.2.2025, referido ao artigo 117.2 da Lei de costas, no cal se indica que o ámbito queda fóra da servidume de protección e da zona de influencia da Lei de costas.
10. Consta a emisión dos seguintes informes autonómicos preceptivos:
• Da Subdirección Xeral de Planificación e Protección Civil (Dirección Xeral de Emerxencias e Interior), do 4.11.2022.
• De Augas de Galicia, do 27.2.2023.
• Da Dirección Xeral de Patrimonio Cultural, do 12.12.2022 e do 5.6.2023, desfavorables; e do 22.11.2023, favorable condicionado.
• Instituto de Estudos do Territorio en materia de paisaxe, do 6.2.2023.
11. Déuselles audiencia aos concellos limítrofes da Pobra do Caramiñal, Lousame, Porto do Son e Rianxo. Recibiuse resposta do concello de Lousame.
12. A Dirección Xeral de Calidade Ambiental, Sostibilidade e Cambio Climático acordou o 17.11.2023 prorrogar durante un prazo máximo de dous anos a vixencia do informe ambiental estratéxico formulado o 24.1.2018 a partir do 23.2.2024.
13. O arquitecto municipal emitiu informe previo á aprobación provisional o 22.2.2024.
14. O arqueólogo do concello emitiu informe o 21.2.2024.
15. O secretario municipal emitiu informe xurídico o 23.2.2024.
16. O Pleno do Concello aprobou provisionalmente a modificación puntual o 29.2.2024.
17. O concello solicitou a aprobación definitiva mediante oficio do 20.11.2024 e remitiu o expediente, que tivo entrada no Rexistro da Xunta de Galicia o 2.12.2024. Requiriuse documentación o 10.12.2024 e esta entrou no Rexistro o 14.2.2025.
18. A Consellería de Vivenda e Planificación de Infraestruturas resolveu non outorgar a aprobación definitiva mediante a Orde do 22.4.2025.
19. O Pleno do Concello aprobou provisionalmente a modificación corrixida o 26.6.2025.
20. O Concello solicitou novamente a aprobación definitiva mediante oficio do 15.7.2025 e remitiu o expediente con entrada no Rexistro o 16.7.2025.
II. Obxecto e descrición da modificación puntual.
1. A modificación puntual ten por obxecto alterar as determinacións da ordenanza 6.2, aplicable no solo urbano industrial do parque empresarial de Espiñeira, proveniente da execución e desenvolvemento do plan parcial correlativo.
2. As determinacións que se modifican nesa ordenanza 6.2 son:
a. A altura máxima pasa de dúas a tres plantas; a altura das cornixas de 9 a 13 metros; e a altura da cuberta de 11 a 16 metros. Os recuamentos laterais en parcelas de longo medio superior a 50 metros pasan de 7 a 5 metros.
b. Nos cerramentos das parcelas a altura máxima dos elementos macizos pasa de 1 metro a 1,50 metros.
c. Nas parcelas menores de 3.000 m2, co obxecto de poder materializar o 80 % da ocupación máxima permitida, as edificacións poderán acaroarse aos laterais e/ou ao fondo da parcela.
d. Non se consideran fóra de ordenación as edificacións adaptadas a licenza que non cumpran os recuamentos mínimos da ordenanza como consecuencia da agrupación de parcelas en que a superficie da parcela resultante implique maiores recuamentos.
e. O concello autorizará a construción por riba da altura máxima se se xustifica por necesidade de produción ou da propia operatividade da actividade, sen se limitar estes elementos singulares ao 10 % da superficie ocupada en planta pola edificación.
f. En canto aos usos, ademais dos definidos no plan parcial, autorízanse: aparcadoiro; comercial, todas as categorías. No caso de seren locais de afluencia de persoas, contarán cunha praza de aparcadoiro dentro da parcela por cada 30 m2 construídos; oficinas: todas as categorías; salas de reunións: categoría 4ª: bares, restaurantes e terrazas. Están excluídos en todo caso os bailes ao aire libre; deportivo: todas as categorías; sanitario: todas as categorías; educativo: todas as categorías, incluíndo gardarías.
III. Análise e consideracións.
1. En relación coas obxeccións formuladas na anterior Orde CVPI do 22.4.2025, o documento que agora se presenta suprime o uso hoteleiro entre os usos posibles nas parcelas industriais.
2. O documento incorpora as determinacións derivadas da aceptación parcial da alegación da entidade urbanística polígono industrial de Espiñeira, e exclúe o uso hoteleiro.
A competencia para resolver sobre a aprobación definitiva do planeamento xeral e das súas modificacións puntuais correspóndelle á conselleira de Vivenda e Planificación de Infraestruturas, de conformidade co disposto nos artigos 60, 61.1, 83.6 da LSG e nos artigos 146.1 e 200.5 do RLSG, en relación co Decreto 42/2024, do 14 de abril, polo que se establece a estrutura orgánica da Xunta de Galicia, e co Decreto 142/2024, do 20 de maio, polo que se establece a estrutura orgánica da Consellería de Vivenda e Planificación de Infraestruturas.
IV. Resolución.
En consecuencia, e ao abeiro do disposto nos artigos 83 e 60.16 da LSG,
1. Aprobar definitivamente a modificación puntual (MP) do PXOM de Boiro na ordenanza 6.2 do parque empresarial de Espiñeira.
2. De conformidade co artigo 88 da Lei 2/2016, do 10 de febreiro, do solo de Galicia, e co artigo 212.1 do seu regulamento, a Dirección Xeral de Urbanismo inscribirá de oficio a MP no Rexistro de Ordenación do Territorio e Planeamento Urbanístico de Galicia.
3. De conformidade co disposto polos artigos 82 da Lei 2/2016, do 10 de febreiro, do solo de Galicia, e 70 da Lei 7/1985, do 2 de abril, reguladora das bases de réxime local, o Concello deberá publicar no BOP a normativa e ordenanzas da MP do PXOM aprobada definitivamente.
4. Notifíqueselle esta orde ao Concello e publíquese no
Diario Oficial de Galicia.
5. Contra esta orde cabe interpor recurso contencioso-administrativo ante a sala correspondente do Tribunal Superior de Xustiza de Galicia no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.